Document ID: 32014D0880

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2014
σχετικά με τις κοινές προδιαγραφές του μητρώου σιδηροδρομικής υποδομής και για την κατάργηση της εκτελεστικής απόφασης 2011/633/ΕΕ
[κοινοποιηθείσα υπό τον αριθμό C(2014) 8784]
(Κείμενο που παρουσιάζει ενδιαφέρον για τον ΕΟΧ)
(2014/880/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 35 παράγραφος 2,
Εκτιμώντας τα ακόλουθα:
(1)
Βάσει του άρθρου 35 της οδηγίας 2008/57/ΕΚ, η Επιτροπή εξέδωσε την εκτελεστική απόφαση 2011/633/ΕΕ (2).
(2)
Με βάση σύσταση του Ευρωπαϊκού Οργανισμού Σιδηροδρόμων (ο Οργανισμός), απαιτούνται συμπληρωματικές κοινές προδιαγραφές που να καθιστούν εύκολη την πρόσβαση στα δεδομένα των μητρώων. Τα μητρώα αυτά πρέπει να διατίθενται για τις διαβουλεύσεις μέσω μηχανογραφημένης κοινής διεπαφής χρήστη, την οποία έχει δημιουργήσει και διαχειρίζεται ο Οργανισμός. Τα κράτη μέλη, με τη βοήθεια του Οργανισμού, πρέπει να συνεργάζονται ώστε να διασφαλισθεί ότι τα μητρώα λειτουργούν, περιέχουν όλα τα δεδομένα και είναι διασυνδεδεμένα.
(3)
Ως εκ τούτου, η εκτελεστική απόφαση 2011/633/ΕE πρέπει να καταργηθεί.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι κοινές προδιαγραφές του μητρώου υποδομής που αναφέρονται στο άρθρο 35 της οδηγίας 2008/57/ΕΚ ορίζονται στο παράρτημα της παρούσας απόφασης.
2. Τα μητρώα υποδομής των κρατών μελών πρέπει να διατίθενται για διαβουλεύσεις μέσω μηχανογραφημένης κοινής διεπαφής χρήστη, την οποία έχει δημιουργήσει και διαχειρίζεται ο Οργανισμός.
3. Η κοινή διεπαφή χρήστη που αναφέρεται στην παράγραφο 2 είναι διαδικτυακή εφαρμογή, η οποία διευκολύνει την πρόσβαση στα δεδομένα των μητρώων υποδομής σε ευρωπαϊκό επίπεδο. Τίθεται σε λειτουργία εντός 15 ημερών από την ημερομηνία έναρξης εφαρμογής της παρούσας απόφασης που αναφέρεται στο άρθρο 8.
Άρθρο 2
1. Κάθε κράτος μέλος μεριμνά ώστε το οικείο μητρώο υποδομής να είναι μηχανογραφημένο και να πληροί τις απαιτήσεις των κοινών προδιαγραφών που αναφέρονται στο άρθρο 1 το αργότερο εντός οκτώ μηνών από την ημερομηνία έναρξης εφαρμογής της παρούσας απόφασης.
2. Τα κράτη μέλη μεριμνούν ώστε τα οικεία μητρώα υποδομών να είναι διασυνδεδεμένα και να συνδεθούν με την κοινή διεπαφή χρήστη το αργότερο οκτώ μήνες από την έναρξη λειτουργίας της διεπαφής.
Άρθρο 3
Ο Οργανισμός δημοσιεύει οδηγό εφαρμογής των κοινών προδιαγραφών για το μητρώο υποδομής το αργότερο 15 ημέρες από την ημερομηνία έναρξης της εφαρμογής της παρούσας απόφασης και τον τηρεί επικαιροποιημένο. Ο οδηγός εφαρμογής περιέχει, κατά περίπτωση, παραπομπή στις σχετικές διατάξεις των τεχνικών προδιαγραφών διαλειτουργικότητας (ΤΠΔ) για κάθε παράμετρο.
Άρθρο 4
Εφόσον απαιτείται λόγω της προόδου στην ανάπτυξη των ΤΠΔ ή στην εφαρμογή των μητρώων υποδομής, ο Οργανισμός συνιστά επικαιροποίηση των τεχνικών προδιαγραφών.
Άρθρο 5
1. Τα κράτη μέλη μεριμνούν για τη συλλογή των απαιτούμενων δεδομένων και την καταχώρισή τους στα οικεία μητρώα υποδομής σύμφωνα με τις παραγράφους 2 έως 6. Διασφαλίζουν την αξιοπιστία και την επικαιροποίηση των εν λόγω δεδομένων.
2. Τα δεδομένα που αφορούν τις υποδομές των εμπορευματικών διαδρόμων που ορίζονται στο παράρτημα του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου (3), στην ισχύουσα έκδοσή του την 1η Ιανουαρίου 2013, συλλέγονται και καταχωρίζονται στο μητρώο υποδομής εντός εννέα μηνών από την ημερομηνία έναρξης εφαρμογής της παρούσας απόφασης.
3. Τα δεδομένα που αφορούν υποδομές οι οποίες έχουν τεθεί σε λειτουργία μετά την έναρξη ισχύος της οδηγίας 2008/57/ΕΚ και το αργότερο πριν από την έναρξη ισχύος της παρούσας απόφασης, πλην των δεδομένων που αναφέρονται στην παράγραφο 2, συλλέγονται και καταχωρίζονται στο εθνικό μητρώο υποδομής το αργότερο εντός εννέα μηνών από την ημερομηνία αυτή.
4. Τα δεδομένα που αφορούν υποδομές οι οποίες έχουν τεθεί σε λειτουργία πριν από την έναρξη ισχύος της οδηγίας 2008/57/ΕΚ, πλην των δεδομένων που αναφέρονται στην παράγραφο 2, συλλέγονται και καταχωρίζονται στο μητρώο υποδομής σύμφωνα με το εθνικό σχέδιο υλοποίησης που αναφέρεται στο άρθρο 6 παράγραφος 1 το αργότερο έως τις 16 Μαρτίου 2017.
5. Τα δεδομένα που αφορούν ιδιωτικές παρακαμπτήριες γραμμές οι οποίες έχουν τεθεί σε λειτουργία πριν από την έναρξη ισχύος της οδηγίας 2008/57/ΕΚ συλλέγονται και καταχωρίζονται στο μητρώο υποδομής σύμφωνα με το εθνικό σχέδιο υλοποίησης που αναφέρεται στο άρθρο 6 παράγραφος 1 το αργότερο έως τις 16 Μαρτίου 2019.
6. Τα δεδομένα που αφορούν δίκτυο μη καλυπτόμενο από ΤΠΔ συλλέγονται και καταχωρίζονται στο μητρώο υποδομής σύμφωνα με το εθνικό σχέδιο υλοποίησης που αναφέρεται στο άρθρο 6 παράγραφος 1 έως τις 16 Μαρτίου 2019.
7. Τα δεδομένα που αφορούν υποδομές οι οποίες τίθενται σε λειτουργία μετά την έναρξη ισχύος της παρούσας απόφασης καταχωρίζονται στο μητρώο υποδομής μόλις τεθούν οι υποδομές σε λειτουργία και μόλις καταστεί λειτουργική η κοινή διεπαφή χρήστη.
Άρθρο 6
1. Κάθε κράτος μέλος καταρτίζει εθνικό σχέδιο και χρονοδιάγραμμα υλοποίησης των υποχρεώσεων που αναφέρονται στο άρθρο 5. Κοινοποιεί τυχόν καθυστερήσεις ή δυσχέρειες τήρησης των διατάξεων του άρθρου 5 και η Επιτροπή χορηγεί, εφόσον είναι σκόπιμο, παράταση της προβλεπόμενης ημερομηνίας. Το εθνικό σχέδιο υλοποίησης υποβάλλεται στην Επιτροπή το αργότερο εντός έξι μηνών από την έναρξης εφαρμογής της παρούσας απόφασης.
2. Κάθε κράτος μέλος ορίζει μια οντότητα αρμόδια για τη σύσταση και την τήρηση του οικείου μητρώου υποδομών και την κοινοποιεί στην Επιτροπή το αργότερο εντός τριών μηνών από την ημερομηνία έναρξης εφαρμογής της παρούσας απόφασης.
Οι εν λόγω οντότητες αποστέλλουν στον Οργανισμό τρεις μήνες από την ημερομηνία της κοινοποίησής τους και στη συνέχεια ανά τετράμηνο έκθεση προόδου σχετικά με την εφαρμογή του μητρώου υποδομής.
3. Ο Οργανισμός συντονίζει, παρακολουθεί και υποστηρίζει την εφαρμογή των μητρώων υποδομής. Συστήνει ομάδα απαρτιζόμενη από εκπροσώπους των οντοτήτων που είναι αρμόδιες για τη σύσταση και την τήρηση των μητρώων υποδομής. Ο Οργανισμός υποβάλλει τακτικές εκθέσεις στην Επιτροπή σχετικά με την πρόοδο εκτέλεσης της παρούσας απόφασης.
Άρθρο 7
Η εκτελεστική απόφαση 2011/633/ΕΕ καταργείται από την ημερομηνία εφαρμογής που ορίζεται στο άρθρο 8.
Άρθρο 8
Η παρούσα απόφαση εφαρμόζεται από την 1η Ιανουαρίου 2015.
Άρθρο 9
Η παρούσα απόφαση απευθύνεται στα κράτη μέλη και στον Ευρωπαϊκό Οργανισμό Σιδηροδρόμων.
Βρυξέλλες, 26 Νοεμβρίου 2014.

Labels: 7
12
8